РЕПУБЛИКА СРБИЈА

НАРОДНА СКУПШТИНА

01 Број 06-2/37-24

2. мај 2024. године

Б е о г р а д

**З А П И С Н И К**

**ПРВЕ ПОСЕБНЕ СЕДНИЦЕ НАРОДНЕ**

**СКУПШТИНЕ РЕПУБЛИКЕ СРБИЈЕ У ЧЕТРНАЕСТОМ САЗИВУ,**

**ОДРЖАНЕ 1. И 2. МАЈА 2024. ГОДИНЕ**

Седница је почела у 12 часова и 10 минута.

Седници је председавала Ана Брнабић, председник Народне скупштине.

Председник је, на основу службене евиденције о присутности народних посланика, констатовала да седници присуствују 143 народна посланика, а применом електронског система за гласање утврђено је да је у сали присутно 195 народних посланика и да постоје услови за рад Народне скупштине.

Председник је обавестила да су спречени да седници присуствују народни посланици Марина Мијатовић, проф. др Јелена Јеринић и др Татјана Марковић - Топаловић.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Борислав Антонијевић, Верољуб Арсић, Радомир Бојовић, Жељко Веселиновић, Ана Ивановић, мр Владимир Јелић, др Богдана Кољевић Грифит, Селма Кучевић, Синиша Љепојевић, Душан Марић, др Ксенија Марковић, Војислав Михаиловић, Бранимир Несторовић, др Анна Орег, Јасмина Палуровић и проф. др Слободан Цвејић.

Председник је, сагласно члану 90. став 1. Пословника Народне скупштине, обавестила да су позвани да седници, поред народних посланика, присуствују и кандидати за председника и чланове Владе, председник Скупштине АП Војводине, гувернер Народне банке Србије, председник Уставног суда, представници традиционалних цркава и верских заједница, представници правосуђа, представници војске Републике Србије, Српске академије наука и уметности, ректори универзитета чији је оснивач Република Србија, представници органа Републике Србије и независних регулаторних тела.

Такође, седници су присуствовали и шефови дипломатско-конзуларних мисија и међународних организација у Републици Србији.

Председник је, сагласно члану 86. став 2. Пословника, обавестила да је седницу сазвала у року краћем од рока утврђеног у члану 86. став 1. Пословника, због потребе да Народна скупштина изабере Владу у року утврђеном Уставом Републике Србије.

\*

\* \*

Народна скупштина је, сагласно чл. 132. и 133. Закона о избору народних посланика, на предлог Одбора за административно-буџетска и мандатно-имунитетска питања Народне скупштине, констатовала да је престао мандат, пре истека времена на које су изабрани, народним посланицима: Милану Кркобабићу, Дејану Ристићу, Усами Зукорлићу, Ивици Дачићу, Татјани Мацури, Арну Гујону, др Петру Петковићу, Јелени Жарић Ковачевић, Новици Тончеву, проф. др Славици Ђукић Дејановић и др Златибору Лончару, даном подношења оставке.

Сагласно Закону о избору народних посланика, извршиће се попуњавање упражњених посланичких места у Народној скупштини.

\* \*

\*

Председник је, сагласно члану 27. и члану 87. ст. 2. и 3. Пословника, продужила рад Народне скупштине и после 18,00 часова.

Председник је, на основу члана 121. став 1. Пословника, за Прву посебну седницу Народне скупштине Републике Србије у Четрнаестом сазиву, утврдила следећи

**Д н е в н и р е д**

1. **Избор Владе и полагање заклетве председника и чланова Владе.**

Затим је Народна скупштина прешла на рад по дневном реду, односно на претрес о **1. тачки дневног реда - ИЗБОР ВЛАДЕ И ПОЛАГАЊЕ ЗАКЛЕТВЕ ПРЕДСЕДНИКА И ЧЛАНОВА ВЛАДЕ**

Народни посланик Срђан Миливојевић указао је на повреду члана 97. Пословника, након чега Народна скупштина није прихватила његов предлог да време претреса за посланичке групе износи 10 часова (од 205 присутних народних посланика, 62 су гласало за, а 143 нису гласала), а затим је народни посланик др Зоран Лутовац указао на повреду члана 86. Пословника.

Председник је подсетила народне посланике да су примили Предлог кандидата за председника Владе који је, сагласно члану 112. став 1. тачка 3. Устава Републике Србије, поднео председник Републике Александар Вучић, сагласност Милоша Вучевића, кандидата за председника Владе да прихвата кандидатуру, као и Предлог одлуке о избору Владе, са биографијама кандидата за чланове Владе, који је поднео Милош Вучевић, кандидат за председника Владе.

Кандидат за председника Владе Милош Вучевић изнео је Програм и предложио састав Владе (након чијег излагања је председник изрекла меру удаљења са седнице народном посланику Бориславу Новаковићу, меру опомене народном посланику Срђану Миливојевићу и меру опомене народном посланику Радославу Милојичићу, а затим је народни посланик Радомир Лазовић указао на повреду члана 106. Пословника, а председник је дала објашњење).

Председник је, сагласно члану 269. Пословника, отворила претрес о кандидату за председника Владе, Програму кандидата за председника Владе и кандидатима за чланове Владе.

У претресу су учествовали народни посланици: Александар Јовановић, председник Посланичке групе Еколошки устанак (реплицирали су му народни посланици Миленко Јованов, Снежана Пауновић, Стефан Кркобабић, а затим се реч јавио кандидат за председника Владе Милош Вучевић) и Драган Д. Марковић, председник Посланичке групе Драган Марковић Палма – Јединствена Србија (након чега је народни посланик Богдан Радовановић указао на повреде чл. 100. и 106. Пословника, а председник је дала објашњење).

\*

\* \*

Народна скупштина је, сходно члану 134. Закона о избору народних посланика, а на основу Решења Републичке изборне комисије о додели мандата народним посланицима ради попуне упражњених посланичких места у Народној скупштини и Извештаја Одбора за административно-буџетска и мандатно-имунитетска питања Народне скупштине, констатовала потврђивање мандата народним посланицима: Сташи Стојановић, Наташи Ивановић, Николи Лазићу, Игору Д. Јакшићу, Дану Станојчићу, Татјани Петровић Стојковић, Младену Грујићу, Николи Бокану, др Бранку Вујковићу и Илу Михајловском**,** изабраним са Изборне листе АЛЕКСАНДАР ВУЧИЋ – Србија не сме да стане, Драгану Нинковићу, изабраном са Изборне листе СРБИЈА ПРОТИВ НАСИЉА – МИРОСЛАВ МИКИ АЛЕКСИЋ – МАРИНИКА ТЕПИЋ (СТРАНКА СЛОБОДЕ И ПРАВДЕ, НАРОДНИ ПОКРЕТ СРБИЈЕ, ЗЕЛЕНО-ЛЕВИ ФРОНТ, НЕ ДАВИМО БЕОГРАД, ЕКОЛОШКИ УСТАНАК – ЋУТА, ДЕМОКРАТСКА СТРАНКА, ПОКРЕТ СЛОБОДНИХ ГРАЂАНА, СРБИЈА ЦЕНТАР, ЗАЈЕДНО, ПОКРЕТ ЗА ПРЕОКРЕТ, УДРУЖЕНИ СИНДИКАТИ СРБИЈЕ „СЛОГА“, НОВО ЛИЦЕ СРБИЈЕ), Јелени Богдановић и Душану Радосављевићу, изабраним са Изборне листе ДР МИЛОШ ЈОВАНОВИЋ – НАДА ЗА СРБИЈУ – Српска коалиција НАДА – Национално демократска алтернатива – Нова Демократска странка Србије (Нoви ДСС) – Покрет обнове Краљевине Србије (ПОКС) – Војислав Михаиловић,Игору Брауновићу, Наташи Богуновић и Ђорђу Милићевићу,изабраним са Изборне листе ИВИЦА ДАЧИЋ – ПРЕМИЈЕР СРБИЈЕ и Рејхану Куртовићу, изабраном са Изборне листе УСАМЕ ЗУКОРЛИЋ – УЈЕДИЊЕНИ ЗА ПРАВДУ – СТРАНКА ПРАВДЕ И ПОМИРЕЊА – БОШЊАЦИ САНЏАКА, ТОМИСЛАВ ЖИГМАНОВ - ДЕМОКРАТСКИ САВЕЗ ХРВАТА У ВОЈВОДИНИ.

\* \*

\*

У наставку претреса учествовао је народни посланик Бојан Торбица, представник Посланичке групе ПС-НСС-УСС-РС.

\*

\* \*

Народна скупштина је, сагласно чл. 132. и 133. Закона о избору народних посланика, на предлог Одбора за административно-буџетска и мандатно-имунитетска питања Народне скупштине, констатовала да је престао мандат, пре истека времена на које је изабран, народном посланику Ђорђу Милићевићу, даном подношења оставке.

Сагласно Закону о избору народних посланика, извршиће се попуњавање упражњеног посланичког места у Народној скупштини.

\* \*

\*

У наставку претреса учествовали су кандидат за председника Владе Милош Вучевић и народни посланици: проф. др Балинт Пастор, председник Посланичке групе Савез војвођанских Мађара (након чега се за реч јавио кандидат за председника Владе Милош Вучевић), др Муамер Бачевац, заменик председника Посланичке групе Социјалдемократска партија Србије (након чега се за реч јавио кандидат за председника Владе Милош Вучевић), Јелена Павловић, заменик председника Посланичке групе МИ СНАГА НАРОДА ПРОФ. ДР БРАНИМИР НЕСТОРОВИЋ (након чега се за реч јавио кандидат за председника Владе Милош Вучевић, а затим је председник изрекла меру опомене народном посланику Александру Јовановићу), Стефан Кркобабић, председник Посланичке групе ПУПС – Солидарност и правда (након чега се за реч јавио кандидат за председника Владе Милош Вучевић) и Бранко Павловић, председник посланичке групе Ми – глас из народа (након чега се за реч јавио кандидат за председника Владе Милош Вучевић).

\*

\* \*

Народна скупштина је, сходно члану 134. Закона о избору народних посланика, а на основу Решења Републичке изборне комисије о додели мандата народним посланицима ради попуне упражњених посланичких места у Народној скупштини и Извештаја Одбора за административно-буџетска и мандатно-имунитетска питања Народне скупштине, констатовала потврђивање мандата народном посланику проф. др Александри Марковић Павловић, изабраној са Изборне листе ИВИЦА ДАЧИЋ – ПРЕМИЈЕР СРБИЈЕ.

Затим су народни посланици: Сташа Стојановић, Наташа Ивановић, Никола Лазић, Игор Д. Јакшић, Дане Станојчић, Татјана Петровић Стојковић, Младен Грујић, Никола Бокан, др Бранко Вујковић, Ило Михајловски, Драган Нинковић, Јелена Богдановић, Душан Радосављевић, Игор Брауновић, Наташа Богуновић и Рејхан Куртовић, сагласно члану 17. Закона о Народној скупштини, положили заклетву, после чега им је председник, у име Народне скупштине и у своје име, честитала на избору и пожелела им успешан заједнички рад у текућем мандатном периоду.

\* \*

\*

У наставку претреса учествовали су народни посланици: Небојша Новаковић, представник Посланичке групе Демократска странка – ДС (коме је реплицирао народни посланик Миленко Јованов, a затим се за реч јавио кандидат за председника Владе Милош Вучевић, након чега је на повреду члана 106. Пословника Народне скупштине указао народни посланик Александар Јовановић, а председник је дала објашњење), мр Здравко Понош, председник Посланичке групе СРБИЈА ЦЕНТАР - СРЦЕ (коме су реплицирали народни посланици Миленко Јованов и Ђорђе Комленски, након чега се за реч јавио кандидат за председника Владе Милош Вучевић, а затим су узајамно реплицирали народни посланици мр Здравко Понош и Миленко Јованов, после чега је на повреду члана 27. Пословника указао је народни посланик Срђан Миливојевић, а затим се за реч јавио кандидат за председника Владе Милош Вучевић), доц. др Биљана Ђорђевић, заменик председника Посланичке групе ЗЕЛЕНО – ЛЕВИ ФРОНТ – НЕ ДАВИМО БЕОГРАД (након чијег излагања се за реч јавио кандидат за председника Владе Милош Вучевић) и др Милош Јовановић, председник Посланичке групе НОВИ ДСС – ПОКС (НАДА) (реплицирао му је народни посланик Миленко Јованов, након чега је на повреду члана 100. Пословника указао народни посланик Предраг Марсенић, а председник је дала објашњење, после чега се за реч јавио кандидат за председника Владе Милош Вучевић).

Првог дана рада, седница је завршена у 21 час и 20 минута.

**Други дан рада – 2. мај 2024. године**

Седница је почела у 9 часова и 10 минута.

Седници је председавала Ана Брнабић, председник Народне скупштине.

Председник је, на основу службене евиденције о присутности народних посланика, констатовала да седници присуствује 135 народних посланика, а применом електронског система за гласање утврђено је да је у сали присутно 146 народних посланика и да постоје услови за рад Народне скупштине.

Председник је обавестила да су спречени да седници присуствују народни посланици Марина Мијатовић, проф. др Јелена Јеринић, Синиша Љепојевић и Ана Ивановић.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Борислав Антонијевић, Жељко Веселиновић, доц. др Биљана Ђорђевић, др Богдана Кољевић Грифит, Селма Кучевић, прим. доц. др Дарко Лакетић, Душан Марић, др Татјана Марковић - Топаловић, Нада Мацура, Војислав Михаиловић, Бранимир Несторовић, др Анна Орег, Јасмина Палуровић, Филип Таталовић, мр Ненад Томашевић, Јелена Богдановић, Душан Радосављевић и проф. др Александра Павловић Марковић.

Затим је Народна скупштина наставила претрес о **1. тачки дневног реда - ИЗБОР ВЛАДЕ И ПОЛАГАЊЕ ЗАКЛЕТВЕ ПРЕДСЕДНИКА И ЧЛАНОВА ВЛАДЕ**

У наставку претреса учествовали су народни посланици: Снежана Пауновић, председник Посланичке групе ИВИЦА ДАЧИЋ - Социјалистичка партија Србије (СПС), (након чијег излагања се за реч јавио кандидат за председника Владе Милош Вучевић), Мирослав Алексић, председник Посланичке групе Народни покрет Србије – Ново лице Србије (коме су реплицирали народни посланици Марјан Ристичевић и Бојан Торбица, након чега је на повреду члана 27. Пословника указао народни посланик Александар Јовановић, а председник је дала објашњење, после чега су се за реплику и реч јавили народни посланици Снежана Пауновић, Миленко Јованов и кандидат за председника Владе Милош Вучевић, а затим је на повреде чл. 27. и 108. Пословника указала народни посланик Мариника Тепић, након чега су се за реплику и реч јавили народни посланик Мирослав Алексић и кандидат за председника Владе Милош Вучевић), Драган Ђилас, представник Посланичке групе Странка слободе и правде (након чијег излагања су се за реч, по Пословнику, јавили народни посланици: Дејан Булатовић – указао на повреду члана 107. Пословника, а председник је дала објашњење, Радослав Милојичић – укзао на повреду члана 106. Пословника, а председник је дала објашњење, Ирена Живковић – указала на повреду члана 27. Пословника, а председник је дала објашњење и Мариника Тепић – указала на повреду члана 108. став 1. Пословника, а председник је дала објашњење, затим су се за реплику јавили народни посланици Ђорђе Комленски и Миленко Јованов, након чега је на повреду члана 108. Пословника указао народни посланик Борко Стефановић, а председник је дала објашњење, после чега се за реплику јавио народни посланик Драган Ђилас, а затим је на повреду члана 107. Пословника указао народни посланик Миленко Јованов, након чега су се за реч и реплику јавили кандидат за председника Владе Милош Вучевић и народни посланик Драган Ђилас), Миленко Јованов, председник Посланичке групе АЛЕКСАНДАР ВУЧИЋ – Србија не сме да стане (након чијег излагања се за реч јавио кандидат за председника Владе Милош Вучевић), Ненад Филиповић, Ахмедин Шкријељ, Един Ђерлек, Едис Дургутовић, Драган Јонић, Борис Бајић, Драган Станојевић, Дуња Симоновић Братић, др Драгана Ракић (након чијег излагања су се за реч, по Пословнику, јавили народни посланици Владимир Пајић – указао на повреду члана 108. Пословника, а председник је дала објашњење и Александар Јовановић – указао на повреду члана 103. Пословника, а председник је дала објашњење, а затим се за реплику јавио народни посланик Бојан Торбица, после чега је на повреду Пословника указао народни посланик Драган Јонић не наводећи члан на који се повреда односи, а затим се за реплику јавио народни посланик др Зоран Лутовац, након чега је председник изрекла меру опомене народном посланику Александру Јовановићу, а затим је народни посланик Радослав Милојичић указао на повреду члана 108. Пословника, после чега му је председник изрекла меру опомене), Невена Ђурић (након чијег излагања се за реч јавио кандидат за председника Владе Милош Вучевић, а затим је председседавајућа Сандра Божић, потпредседник Народне скупштине, изрекла меру опомене народном посланику Радомиру Лазовићу, после чега су се за реплику и реч јавили народни посланик др Драгана Ракић и кандидат за председника Владе Милош Вучевић), проф. др Драган Делић, Марија Јевђић, Добрица Веселиновић, др Владимир Орлић (након чијег излагања се за реч јавио кандидат за председника Владе Милош Вучевић), Предраг Марсенић, проф. др Милољуб Албијанић, Ђорђе Станковић, Мариника Тепић (након чијег излагања су се за реч, по Пословнику, јавили народни посланици: Маријан Ристичевић – указао на повреде чл. 103, 106, 107. и 109. Пословника, а председник је дала објашњење, Небојша Бакарец – указао на повреде чл. 110. и 111. Пословника и Мариника Тепић – указала на повреду члана 27. став 2. Пословника, а затим се за реплику јавио народни посланик Маријан Ристичевић, после чега су се за реч, по Пословнику, јавили народни посланици Соња Пернат – не наводећи члан на који се повреда односи и Далибор Јекић – указао на повреду члана 107, а председник је дала објашњење), Шаип Камбери, Јован Палалић, Горан Петковић, др Јован Јањић, Срђан Миливојевић, Милија Милетић, Слободан Илић (након чега се за реплику јавио народни посланик Маријан Ристичевић, а затим је на повреду члана 27. Пословника је указао народни посланик Срђан Миливојевић), Роберт Козма, Владимир Ђорђевић (коме је реплицирао народни посланик Ђорђе Комленски), др Ана Јаковљевић, Душан Никезић, Богдан Радовановић, Пеђа Митровић, Урош Ђокић (коме је реплицирао народни посланик Маријан Ристичевић), Александар Павић (након чијег излагања се за реч јавио кандидат за председника Владе Милош Вучевић), Данијела Несторовић, заменик председника Посланичке групе Еколошки устанак, Бранко Лукић, председник Посланичке групе МИ СНАГА НАРОДА ПРОФ. ДР БРАНИМИР НЕСТОРОВИЋ, Бранко Павловић, председник Посланичке групе Ми – глас из народа, Радомир Лазовић, председник Посланичке групе ЗЕЛЕНО – ЛЕВИ ФРОНТ – НЕ ДАВИМО БЕОГРАД, Маријан Ристичевић, заменик председника Посланичке групе ПС-НСС-УСС-РС (након чега су узајамно реплицирали народни посланици Александар Јовановић, Маријан Ристичевић и Радомир Лазовић) и др Зоран Лутовац председник Посланичке групе Демократска странка – ДС (након чијег излагања су се за реч, по Пословнику, јавили народни посланици Радомир Лазовић – указао на повреду члана 100. Пословника, а председник је дала објашњење и Срђан Миливојевић – указао на повреду члана 100. Пословника, а председник је дала објашњење), као и кандидат за председника Владе Милош Вучевић, након чега је председник закључила претрес.

Пошто је Народна скупштина обавила претрес о јединој тачки дневног реда ове седнице, председник је, сагласно члану 270. став 1. Пословника, одредила 2. мај 2022. године, са почетком у 16 часова и 50 минута, као Дан за гласање о Програму Владе и избору председника и чланова Владе.

Затим је Народна скупштина прешла на одлучивање о **1. тачки дневног реда - ИЗБОР ВЛАДЕ И ПОЛАГАЊЕ ЗАКЛЕТВЕ ПРЕДСЕДНИКА И ЧЛАНОВА ВЛАДЕ.**

Председник је подсетила народне посланике да, према члану 270. став 2. Пословника, Народна скупштина о Програму Владе и избору председника и чланова Владе одлучује у целини, тајним гласањем, осим ако не одлучи да се гласа јавно, а ако Народна скупштина одлучи да се гласа јавно, гласа се прозивком.

Народна скупштина је, већином гласова (од 214 присутних народних посланика, 152 су гласала за, осам против, а 54 нису гласала), одлучила да се о Програму Владе и избору председника и чланова Владе гласа јавно - прозивком.

Након тога Народна скупштина је прешла на гласање прозивком народних посланика, на начин прописан чланом 131. Пословника.

Народна скупштина је, већином гласова свих народних посланика (од 213 народних посланика који су приступили гласању, 152 су гласала за, 61 против, а 37 народних посланика је било одсутно), усвојила Програм Владе и изабрала Владу, у саставу:

- **Милош Вучевић**, председник Владе,

- **Синиша Мали**, први потпредседник Владе и министар финансија,

- **Ивица Дачић**, потпредседник Владе и министар унутрашњих послова,

- **Ирена Вујовић**, потпредседник Владе и министар заштите животне средине,

- **Александар Вулин**, потпредседник Владе,

- **Адријана Месаровић**, министар привреде,

- **др Александар Мартиновић,** министар пољопривреде, шумарства и водопривреде,

- **Горан Весић**, министар грађевинарства, саобраћаја и инфраструктуре,

- **Дубравка Ђедовић Хандановић**, министар рударства и енергетике,

- **Томислав Момировић**, министар унутрашње и спољне трговине,

- **Маја Поповић**, министар правде,

- **Јелена Жарић Ковачевић**, министар државне управе и локалне самоуправе,

- **Томислав Жигманов**, министар за људска и мањинска права и друштвени дијалог,

- **Братислав Гашић**, министар одбране,

- **Марко Ђурић**, министар спољних послова,

- **проф. др Тања Мишчевић**, министар за европске интеграције,

- **проф. др Славица Ђукић Дејановић**, министар просвете,

- **др Златибор Лончар**, министар здравља,

- **Немања Старовић**, министар за рад, запошљавање, борачка и социјална питања,

- **Милица Ђурђевић Стаменковски**, министар за бригу о породици и демографију,

- **Зоран Гајић**, министар спорта,

- **Никола Селаковић**, министар културе,

- **Милан Кркобабић**, министар за бригу о селу,

- **др Јелена Беговић**, министар науке, технолошког развоја и иновација,

- **Хусеин Мемић**, министар туризма и омладине,

- **Дејан Ристић**, министар информисања и телекомуникација,

- **Дарко Глишић**, министар за јавна улагања,

- **Новица Тончев**, министар без портфеља,

- **Ђорђе Милићевић**, министар без портфеља,

- **Усаме Зукорлић**, министар без портфеља,

- **др Ненад Поповић**, министар без портфеља,

- **Татјана Мацура**, министар без портфеља.

Председник је честитала председнику, потпредседницима и министрима у Влади на избору.

Затим је председник Народне скупштине одредила паузу од 30 минута.

После паузе, седница је настављена у 18,00 часова.

\*

Председник је обавестила да су позвани да седници Народне скупштине, поред народних посланика и изабраних чланова Владе, присуствују и председник Републике Србије Александар Вучић, председник Скупштине АП Војводине, гувернер Народне банке Србије, представници традиционалних цркава и верских заједница, представници правосуђа, представници војске Републике Србије, Српске академије наука и уметности, ректори универзитета чији је оснивач Република Србија, представници органа Републике Србије и независних регулаторних тела, као и шефови дипломатско-конзуларних мисија и међународних организација у Републици Србији.

\*

Затим су председник, потпредседници и министри у Влади положили заклетву пред Народном скупштином, након чега је интонирана химна Републике Србије.

Пошто је Народна скупштина обавила разматрање једине тачке дневног реда ове седнице и одлучивање о њој, председник је, сагласно члану 102. Пословника, закључила Прву посебну седницу Народне скупштине Републике Србије у Четрнаестом сазиву.

Седница је закључена у 18 часова и 15 минута.

|  |  |  |
| --- | --- | --- |
| ГЕНЕРАЛНИ СЕКРЕТАРСрђан Смиљанић |  | ПРЕДСЕДНИКАна Брнабић |